CELEX: 32013D0318
Language: da
Date: 2013-06-21 00:00:00
Title: 2013/318/EU: Rådets afgørelse af 21. juni 2013 om ophævelse af beslutning 2009/590/EF om et uforholdsmæssigt stort underskud i Rumænien

26.6.2013   
            
            
               DA
            
            
               Den Europæiske Unions Tidende
            
            
               L 173/50
            
         RÅDETS AFGØRELSE
   af 21. juni 2013
   om ophævelse af beslutning 2009/590/EF om et uforholdsmæssigt stort underskud i Rumænien
   (2013/318/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               Den 7. juli 2009 og på grundlag af en henstilling fra Kommissionen i overensstemmelse med artikel 104, stk. 6, i traktaten om oprettelse af Det Europæiske Fællesskab (TEF) fastslog Rådet i afgørelse 2009/590/EF (1), at der forelå et uforholdsmæssigt stort underskud i Rumænien. Rådet konstaterede, at det offentlige underskud var nået op på 5,4 % af BNP i 2008, hvilket er over traktatens referenceværdi på 3 % af BNP, mens den offentlige bruttogæld lå på 13,6 % af BNP, hvilket er et langt stykke under traktatens referenceværdi på 60 % af BNP (2).
            
         
               (2)
            
            
               Den 7. juli 2009 rettede Rådet i overensstemmelse med artikel 104, stk. 7, i TEF og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (3) på grundlag af en henstilling fra Kommissionen en henstilling til Rumænien med henblik på at bringe situationen med et uforholdsmæssigt stort underskud til ophør senest i 2011 (»Rådets henstilling af 7.juli 2009«). Rådets henstilling af 7. juli 2009 blev offentliggjort.
            
         
               (3)
            
            
               I henhold til artikel 126, stk. 7, i traktaten om Den Europæiske Unions funktionsmåde (TEUF) og artikel 3, stk. 4, i forordning (EF) nr. 1467/97 rettede Rådet den 12. februar 2010 på grundlag af en henstilling fra Kommissionen, og som erkender, at de rumænske myndigheder havde truffet virkningsfulde foranstaltninger til at efterkomme Rådets henstilling af 7. juli 2009, og at uventede negative økonomiske forhold med store ugunstige virkninger for de offentlige finanser var indtruffet i Rumænien, en revideret henstilling til Rumænien med henblik på at bringe situationen med et uforholdsmæssigt stort underskud til ophør senest i 2012. Denne reviderede henstilling blev offentliggjort.
            
         
               (4)
            
            
               I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaten, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (4).
            
         
               (5)
            
            
               Når det overvejes, om en afgørelse om et uforholdsmæssigt stort underskud bør ophæves, skal Rådet nå til en afgørelse på grundlag af de indberettede data. Desuden bør en afgørelse om et uforholdsmæssigt stort underskud kun ophæves, hvis Kommissionens tjenestegrenes prognoser viser, at underskuddet ikke vil overstige tærsklen på 3 % af BNP i løbet af prognoseperioden.
            
         
               (6)
            
            
               På grundlag af de af Kommissionen (Eurostat) fremlagte data i overensstemmelse med artikel 14 i forordning (EF) nr. 479/2009 efter indberetning fra Rumænien inden den 1. april 2013 og på grundlag af Kommissionens tjenestegrenes prognose fra foråret 2013, kan der drages følgende konklusioner:
               
                           —
                        
                        
                           Recessionen i 2009, som var stærkere end forventet, medførte et betydeligt fald i de offentlige indtægter, hvorved det offentlige underskud steg til 9 % af BNP til trods for bestræbelser på at nedbringe de offentlige udgifter. Efter denne uventede udvikling og forlængelsen af fristen for at korrigere det uforholdsmæssigt store underskud med et år blev det offentlige underskud efterfølgende nedbragt til 6,8 % af BNP i 2010, 5,6 % af BNP i 2011 og 2,9 % af BNP i 2012, hvilket er under traktatens referenceværdi på 3 % af BNP. Korrektionen af underskuddet er hovedsageligt sket ved stram kontrol af væksten i udgifter, herunder kontrol af de offentlige lønudgifter, indefrysning af pensioner og nedskæring af alle sociale ydelser undtagen pensioner. Korrektionen blev ligeledes støttet af foranstaltninger på indtægtssiden, som f.eks. øget momssats (5 procentpoint) og en udvidelse af personskattegrundlaget. Den finanspolitiske tilpasning blev gennemført inden for rammerne af to på hinanden følgende økonomiske tilpasningsprogrammer samt betalingsbalancestøtte.
                        
                     
                           —
                        
                        
                           Ifølge konvergensprogrammet for 2012-2016 forventes underskuddet fortsat at falde til 2,4 % af BNP i 2013 og 2,0 % af BNP i 2014. I henhold til Kommissionens tjenestegrenes prognose fra foråret 2013 forventes det offentlige underskud at falde til 2,6 % af BNP i 2013 og til 2,4 % i 2014 med en uændret politik, hvilket er under traktatens referenceværdi.
                        
                     
                           —
                        
                        
                           Ifølge Kommissionens tjenestegrenes prognose fra foråret 2013 forventes den offentlige bruttogæld af stige en smule fra 37,8 % af BNP i 2012 til 38,5 % af BNP i 2014.
                        
                     
         
               (7)
            
            
               Fra 2013, som er det år, der følger efter korrektionen af det uforholdsmæssigt store underskud, bør Rumænien gøre fremskridt i retning af den mellemfristede budgetmålsætning i et passende tempo og overholde benchmarket for udgifter.
            
         
               (8)
            
            
               I henhold til artikel 126, stk. 12, i TEUF skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
         
               (9)
            
            
               Efter Rådets opfattelse er det uforholdsmæssigt store underskud i Rumænien blevet korrigeret, og beslutning 2009/590/EF bør derfor ophæves —
            
         VEDTAGET DENNE AFGØRELSE:
   Artikel 1
   Ud fra en samlet vurdering kan det konkluderes, at situationen med et uforholdsmæssigt stort underskud i Rumænien er blevet korrigeret.
   Artikel 2
   Beslutning 2009/590/EF ophæves.
   Artikel 3
   Denne afgørelse er rettet til Rumænien.
   
      Udfærdiget i Luxembourg, den 21. juni 2013.
      
         
            På Rådets vegne
         
         M. NOONAN
         
            Formand
         
      
   
   
      (1)  EUT L 202 af 4.8.2009, s. 48.
   
      (2)  Efter vedtagelsen af beslutning 2009/590/EF blev det samlede offentlige underskud og den offentlige bruttogæld i 2008 efterfølgende opjusteret til henholdsvis 5,8 % af BNP og 13,4 % af BNP.
   
      (3)  EFT L 209 af 2.8.1997, s. 8.
   
      (4)  EUT L 145 af 10.6.2009, s. 1.